Onsdag er første afgang. 1800 kroner er prisen for en enkeltbillet med vandflyver fra Aarhus til København. Rejsetiden er under en time.

Annonce

Vandflyruten er søsat. Flyv fra Østhavnen i Aarhus til Esplanaden i København på under en time. Onsdag i næste uge er første faste afgang i sving, og så bliver der ellers fire afgange hver vej - hver dag.

På onsdag flyver vandflyveren Aarhus-København i fast rutefart. Pris: 1800 kroner for en enkeltbillet er prisen. Afgang fra Aarhus er på Østhavnen. I København lander du tæt på Esplanaden. Foto: NORDIC Seaplanes

Ruten direkte mellem Danmarks to største byer er en realitet, skriver selskaberne bag, NORDIC Seaplanes A/S og European Coastal Airlines, i en pressemeddelelse. Billetsalget er åbent på www.seaplanes.dk. Rejsetiden er 45 minutter i luften og samlet én time - altså den hurtigste måde at komme fra Aarhus City til København Centrum.

I København er der check-in, lounge og gate i Nordre Toldbod ved Esplanaden for forden af Kastellet ikke langt fra Den Lille Havfrue - og afgang fra flydebroen samme sted. I Aarhus er der gate og afgang fra Miljøhavnen på Østhavnsvej.

Annonce

Forskel på mænd og kvinder

Flytypen er Havilland Twin Otter. Et meget robust, sø- og manøvredygtigt fly med to motorer, to piloter og lædersæder, skriver selskabet bag.

Flyet har på denne rute, skriver selskabet, kapacitet til 12 mænd, 15 kvinder eller 17 børn. Det maksimale antal passagerer afhænger af kønsfordelingen af de ombordværende passagerer, da standardvægtene er forskellige på mænd, kvinder og børn.

Bag projektet står investorerne Lars Erik Nielsen og Lasse Rungholm, der ejer selskabet NORDIC Seaplanes A/S i fællesskab.

Operatøren på ruten er European Coastal Airlines, der har fem fly af samme type, der flyver mellem Split i Kroatien og de mange øer og byer i området og til Ancona og Pescara i Italien.

Annonce

Her er afgangstiderne

Til start er der fire afgange hver vej; kl. 07:00, 10:00, 16:00 og 19:00 fra Aarhus mod København og fra København mod Aarhus kl. 08:30, 11:30, 17:30 og 20:30. Lidt senere igen åbnes der for en afgang kl. 13:00 og 14:30 henholdsvis. Seneste mødetid er 20 minutter før afgangstidspunktet (fem minutter før boarding).